لچّہ : تُن
شائر : *مجیب ولی*
ھمک سھب ءَ
دریگ ءَ پچ کن آں چار آں
ھما کاڑ اِنت پد ءَ نشتگ
وتی زیبائی ءَ گْوات ءَ نبشتہ کنت
دل ءِ دْرواھیں ھیالاں بال دنت چار اِیت
پد ءَ ملما گوں بیکّاں بیت
سمار اِیت لنکاں نرمیں
پتا اِیت زھم جنیں بیکّاں
ءُ بچکند اِیت
ھمے بچکندگ ءِ پُشت ءَ
دریگ ءَ گْوات جُنزین اِیت
پد ءَ دلگوش باں گوں وت
نگاہ ءِ تُن پد ءَ ودّ اِیت
چَکّ ترّین اِیت
برے امبازاں پچ کنت
گْوات ءَ بگل ءَ کنت پد ءَ یل دنت
برے یک کاگدے کشّ اِیت
نبشتہ کنت دردانی ھَمُک زَیم ءَ
ڈُرین اِیت آزگیں زیماں ءُ گْوات ءِ دامن ءَ بند اِیت
نہ زان آں داں کُج ءَ گْوات ءِ امانت بنت
ھَمُک سھب ءَ ھمے جاور
من ءَ را جیڑگے دنت ءُ من ءَ گْوات ءِ امانت کنت
پد ءَ چار آں ھمیش اِنت آگھی آتکگ
من امبازاں در آیان آں